《溪行》
清代·戢澍铭

峰峦夹岸青，野色苍苍暮。缘溪曲曲行，时与白云遇。

芦荻覆荒滩，茸茸花满路。斜阳乱溪波，白石粼粼露。

清虚水藻浮，游鱼自来去。群山似潮来，一泻不得住。

直向碧波头，迤逦齐奔注。西风一以吹，落叶纷无数。

飞鸟倦知还，篱落炊烟冱。何当寄此生，偃卧云深处。

作者简介：戢澍铭（1836—1908），字朴斋，四川简阳县人。居家读书，有《松石斋诗钞》。